52. ΑΠΟΦΑΣΗ ΥΠΟΥΡΓΟΥ ΕΜΠΟΡΙΟΥ Αριθ. Οικ. Ε4/2681 της 10 Μαΐου /7 Ιουν. 1988 (ΦΕΚ Β'  345) Επανεξαγωγή εμπορευμάτων Έχοντας υπόψη: 1.Τις διατάξεις του Νόμ. 936/79 "περί τροποποιήσεως και συμπληρώσεως των περί Εξωτερικού Εμπορίου διατάξεων". 2.Το Νόμ. 1558/85 "περί Κυβέρνησης και Κυβερνητικών Οργάνων". 3.Το Νόμ. 1266/82 "περί Οργάνων άσκησης της Νομισματικής, Πιστωτικής και Συναλλαγματικής πολιτικής και άλλες διατάξεις". 4.Το Π.Δ. 437/85 "περί καθορισμού και ανακατανομής των αρμοδιοτήτων των Υπουργείων". 5.Το Π.Δ. 456/85 "περί μεταφοράς αρμοδιοτήτων, Υπηρεσιών και Προσωπικού στο Υπουργείο Εμπορίου από το Υπουργείο Εθνικής Οικονομίας". 6.Την απόφασή μας Ε4/10110/4.12.80, όπως τροποποιημένη ισχύει σήμερα. 7.Τις αποφάσεις μας Ε4/2100/85 και Ε4/4359/87, αποφασίζεται: Ι.Ανατίθεται στις μεσολαβούσες Τράπεζες: 1.Να επιτρέπουν την επανεξαγωγή κομιζόμενων στη χώρα εμπορευμάτων. 2.Να θεωρούν εμπορικά τιμολόγια Ελλήνων εξαγωγέων σε τριγωνικές πράξεις (τα εμπορεύματα δεν κομίζονται στη χώρα) υπό τους εξής όρους και για τις δύο παραπάνω περιπτώσεις: α)πραγματοποίηση συναλλαγματικού οφέλους από τη συγκεκριμένη συναλλαγή. β)Η επανεξαγωγή και η θεώρηση των τιμολογίων των εμπορευμάτων να πραγματοποιούνται κατ’ ανώτατο όριο μέσα σε 3 μήνες από της πληρωμής του συναλλάγματος. Η εν λόγω προθεσμία δεν ισχύει αν έχει προηγηθεί ενέγγυα πίστωση από τον παραλήπτη. γ)Ο διακανονισμός και στις 2 περιπτώσεις επιτρέπεται με πίστωση προς τον προμηθευτή και με πληρωμή της αξίας τοις μετρητοίς από τον παραλήπτη όχι όμως και το αντίστροφο. ΙΙ.Ανατίθεται στην Επιτροπή Ρυθμίσεως Θεμάτων Εισαγωγής να κρίνει κάθε θέμα που ανακύπτει από την εφαρμογή της παρούσας. ΙΙΙ.Εξαιρούνται της παρούσας ρύθμισης τα είδη Α) των Κεφ. α)1-24, β)50-63 γ)36 και 93 Β) ΕΚΑΧ Γ) των δασμολ. διακρίσεων 64.01 έως 64.05 του ολοκληρωμένου Τελωνειακού Δασμολογίου. IV.Τροποποιείται το εδάφ. Ι της παρ. ΙΙ της Απόφασής μας αριθ. Ε4/2414/2.4.87 ως εξής: "Ανατίθεται στις μεσολαβούσες Τράπεζες: 1)Να θεωρούν τις Δ.Τ.Ε. βιομηχανικών προϊόντων αλλοδαπής προέλευσης εφόσον η αξία FOB επανεξαγωγής είναι μεγαλύτερη κατά 30% τουλάχιστον της αξίας CIF της εισαγωγής τους και εφόσον η επανεξαγωγή πραγματοποιηθεί μέσα σε 9 μήνες με εξαίρεση τα προϊόντα των κεφ. 36 και 93 του Τελωνειακού Δασμολογίου Εισαγωγής (πυρομαχικά, όπλα, κ.λπ) καθώς και τα προϊόντα για τα οποία έχει τεθεί περιοριστικός όρος κατά την εισαγωγή περί μη επανεξαγωγής τους. Εφόσον η συνολική αξία FOB των επανεξαγομένων προϊόντων είναι μεγαλύτερη της αξίας CIF εισαγωγής τους και δεν υπερβαίνει το ποσό των 5.000 δολλαρίων θα θεωρούνται οι σχετικές Δ.Τ.Ε. χωρίς να απαιτείται το παραπάνω ποσοστό 30%. Η παρούσα, που ισχύει από την υπογραφή της να δημοσιευθεί στην Εφημερίδα της Κυβερνήσεως. 